Mênggah kathahing arta tindhih têtak punika botên kenging kapetang rangkêp, dados kêdah namung miturut saking tiyang sêpuh jalêr utawi èstri salah satunggal, upaminipun: manawi miturut saking tiyang sêpuhipun jalêr tindhihipun f2,- nanging bilih miturut saking tiyang sêpuhipun èstri f5,- punika tindhihipun ingkang dipun petang inggih ingkang f5,- wau. Makatên ugi manawi tiyang sêpuhipun wau santana dalêm sarta dados abdi dalêm, upaminipun putri wayah dalêm, dados abdi dalêm bupati èstri, punika tindhihipun inggih wêwaton ingkang kathah. Sadaya pêpetangan tindhih têtak ingkang kasêbut ing nginggil punika, tumrap têtakan ingkang wontên ing panggenanipun ingkang nêtakakên, kajawi ambayar tindhih wau, ugi kêdah arta pamutêr kathahipun f1,- dados melikipun bong, nanging manawi anggènipun têtak wau wontên ing griyanipun ingkang nêtaki, tindhihipun namung kapetang sapalih. Dene tumrap têtak ingkang kabelakakên, inggih taksih ambayar tindhih, nanging sampun botên kalêrês angrupakakên sajèn sasaminipun, isarating lare têtak.